**Saistošo noteikumu** **“Par kuģošanas ceļu un kuģošanas**

**kārtības noteikšanu Liepājas ezerā Liepājas valstspilsētai**

**piekrītošajā teritorijā” PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. Mērķis un nepieciešamības pamatojums | Pašvaldības likuma pārejas noteikumu 6. punkts noteic, ka dome izvērtē uz likuma “Par pašvaldībām” normu pamata izdoto saistošo noteikumu atbilstību Pašvaldību likumam un izdod jaunus saistošos noteikumus atbilstoši pilnvarojumam.  Pamatojoties uz likuma “Par pašvaldībām” 43. panta pirmās daļas 2. punktu ir izdoti Liepājas pilsētas domes 2008. gada 8. maija saistošie noteikumi Nr.15 “Kuģošanas kārtība Liepājas ezerā Liepājas pilsētai piekrītošajā teritorijā” (turpmāk – saistošie noteikumi Nr.15). Saistošie noteikumi Nr.15 nosaka kuģošanas kārtību Liepājas ezerā pilsētai piekrītošajā teritorijā un Liepājas ezera kuģošanas ceļu.  Jūrlietu pārvaldes un jūras drošības likuma 48.1panta otrā daļa noteic, ka pašvaldības domei ir tiesības savā administratīvajā teritorijā izdot saistošos noteikumus par papildu nosacījumiem kuģošanas līdzekļu satiksmei Latvijas iekšējos ūdeņos. Pašvaldības dome no Latvijas Jūras administrācijas pieprasa atzinumu par minēto saistošo noteikumu projektu no kuģošanas drošības viedokļa un ņem to vērā.  Liepājas ezers ir dabas liegums Liepājas valstspilsētas un Dienvidkurzemes novada teritorijā. Augstāka ranga normatīvajos aktos nav ietverts speciālais normatīvais regulējums, kas nosaka kuģošanas ceļus un kuģošanas kārtību Liepājas ezerā. Pašvaldību likuma 45. panta pirmās daļas 7. punkts noteic, ka Dome cita starpā ir tiesīga izdot saistošos noteikumus un paredzēt administratīvo atbildību par pašvaldības īpašumā esošu un publiskā lietošanā nodotu ūdeņu aizsardzību un uzturēšanu.  Lai noteiktu skaidru kuģošanas ceļu Liepājas ezerā, veicinātu personu tiesības atrasties drošā vidē un gādātu par Liepājas ezera aizsardzību, ir izstrādāti jauni saistošie noteikumi “Par kuģošanas ceļu un kuģošanas kārtības noteikšanu Liepājas ezerā Liepājas valstspilsētai piekrītošajā teritorijā” (turpmāk ­– saistošie noteikumi).  Saistošajos noteikumos nav paredzēta administratīvā atbildība, jo par kuģu vadīšanas noteikumu pārkāpšanu administratīvā atbildība ir noteikta Jūrlietu pārvaldes un jūras drošības likumā un atbildība par videi nodarīto kaitējumu ir noteikta Vides aizsardzības likumā. Abi iepriekš minētie normatīvie akti ir attiecināmi arī uz konstatētajiem pārkāpumiem Liepājas ezerā.  Kuģošanas drošību un kuģu aizsardzību regulē Jūrlietu pārvaldes un jūras drošības likums. Ministru kabineta 2016. gada 9. februāra noteikumi Nr.92 “Noteikumi par kuģošanas līdzekļu satiksmi iekšējos ūdeņos” (turpmāk – Noteikumi Nr.92) nosaka kuģošanas līdzekļu satiksmes kārtību Latvijas iekšējos ūdeņos, tai skaitā prasības satiksmes dalībniekiem un izvietotajām navigācijas zīmēm un ugunīm. Iepriekš minētajos normatīvajos aktos minētais regulējums ir attiecināms arī uz kuģošanu Liepājas ezerā. |
| 2. Fiskālā ietekme uz pašvaldības budžetu | Tieša ietekme uz pašvaldības budžetu nav.  Liepājas ezerā notiek licencētā makšķerēšana, par ko makšķernieki maksā licenču maksu. 80% no kopējiem licenču ieņēmumiem nonāk pašvaldības budžetā, kā arī rūpnieciskā zveja, kurā zvejas rīku skaits ir limitēts un pašvaldības budžetā tiek ieskaitīti 70% no Ministru kabineta noteikumos noteiktās maksas. |
| 3. Uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Liepājas ezeru kā atpūtas un makšķerēšanas vietu izmanto Liepājas valstspilsētas pašvaldības iedzīvotāji un viesi.  Saistošie noteikumi nosaka kuģošanas ceļus, kas veicina drošu kuģošanu un samazina negadījumu skaitu uz ūdens, kā arī apdraudējumu personām, kas atrodas peldēšanai vai pludmalēm atvēlētajās zonās.  Saistošie noteikumi ietekmē Liepājas ezera biotopu un faunas, gan zivju, gan putnu vides aizsardzību.  Atrašanās brīvā dabā, drošā vidē pozitīvi ietekmē personu fizisko un mentālo veselību.  Saistošajiem noteikumiem nav ietekme uz uzņēmējdarbības vidi un konkurenci. |
| 4. Ietekme uz administratīvajām procedūrām un to izmaksām | Saistošajiem noteikumiem nebūs ietekme uz kopējo administratīvo slogu, jo netiek veidotas jaunas institūcijas un netiek noteikti jauni pienākumi.  Saistošo noteikumu izpildi savas kompetences ietvaros kontrolē Valsts vides dienesta inspektori un tā pilnvarotās personas un Liepājas pašvaldības policija. Saistošie noteikumi nerada ietekmi uz administratīvajām procedūrām un to izmaksām. |
| 5. Ietekme uz pašvaldības funkcijām un cilvēkresursiem | Kuģošanas kārtības un Liepājas ezera kuģošanas ceļa noteikšana nav pašvaldības autonomā funkcija, bet ir valsts pārvaldes deleģētais uzdevums.  Saistošie noteikumi ir sasaistāmi ar pašvaldības autonomo funkciju – noteikt teritoriju uzturēšanas prasības, ciktāl tas saistīts ar sabiedrības drošību un ir attiecināma arī uz funkciju – gādāt par iedzīvotāju veselību (skatīt kopsakarā ar sociālās ietekmes, ietekmes uz vidi un iedzīvotāju veselības izvērtējumu). |
| 6. Informācija par izpildes nodrošināšanu | Saistošo noteikumu izpildi nodrošina Valsts vides dienesta inspektori un tā pilnvarotās personas, kā arī Liepājas valstspilsētas pašvaldības iestāde “Liepājas pašvaldības policija”. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Nerada papildu prasības un izmaksas mērķa sasniegšanai. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajā daļā noteiktajam, laika posmā no 2024. gada 8. maija līdz 23. maijam sabiedrības viedokļa noskaidrošanai saistošo noteikumu projekts un tam pievienotais paskaidrojuma raksts tika publicēti pašvaldības tīmekļvietnē www.liepaja.lv. Noteiktā termiņa ietvaros par saistošo noteikumu projekta redakciju saņemti šādi priekšlikumi:   * 5.3. apakšpunktu izteikt šādā redakcijā: “Braukt ar nereģistrētiem kuģošanas līdzekļiem, kuru reģistrāciju paredz 2008. gada 25. marta Ministru kabineta noteikumi Nr.213 “Ceļu satiksmes drošības direkcijā reģistrējamo kuģošanas līdzekļu reģistrācijas kārtība”.   Priekšlikums ņemts vērā.   * Ierobežot motorlaivu un ūdens motociklu pārvietošanās ātrumu posmā no biedrības “Olimps 1” līdz Tramvaja tilta, laika posmā no 1. maija līdz 30.septembrim. Ja nepieciešams pārvietoties lielā ātrumā, ierosinu izveidot vēl vienu kuģu ceļu apkārt Atteku salai, lai novērstu sadursmes riskus bērniem, jauniešiem, kuri apgūst supošanas prasmes, burāšanu, airēšanu ap Atteku salu. Kā arī šaurā vieta starp Atteku salu un promenādi tiek aktīvi izmantota no atpūtnieku puses, kuri pārvietojas ar nomas ūdens velosipēdiem un airu laivām. 1. Vēlamais ātrums būtu 5 km/h, lai novērstu traģēdijas ar letālām sekām.   Priekšlikums netiek iekļauts saistošajos noteikumos, jo pārvietošanās ātrumu pa ūdensobjektiem ar kuģošanas un citiem peldošiem līdzekļiem nosaka Ministru Kabineta 2013. gada 3. janvāra noteikumi Nr.5 “Dabas lieguma “Liepājas ezers” individuālie aizsardzības un izmantošanas noteikumi”. * Ir jāuzstāda jaunas navigācijas zīmes ar ātruma ierobežojumu.   Priekšlikums netiek iekļauts saistošajos noteikumos, jo navigācijas zīmju uzstādīšana ir apsaimniekošanas jautājums un netiek regulēta ar saistošajiem noteikumiem. * Atjaunot navigācijas zīmi par viļņu veidošanas ierobežojumu, jo no motorlaivām tiek taisīti viļņi, kuri lauž aprīkojumu un inventāru apkārt esošajām biedrībām.   Priekšlikums netiek iekļauts saistošajos noteikumos, jo navigācijas zīmju uzstādīšana ir apsaimniekošanas jautājums un netiek regulēta ar saistošajiem noteikumiem.  Saistošie noteikumi pirms sabiedrības viedokļa uzklausīšanas ir nosūtīti Latvijas Jūras administrācijai un 2024. gada 18. aprīlī ir saņemts atzinums par noteikumu saskaņošanu bez iebildumiem un priekšlikumiem. |

Domes priekšsēdētājs Gunārs Ansiņš